text: Billund: Mere Ryanair, tak
  18 maj 2015 kl. 12.49
  I København er Ryanair uønsket. I Billund er selskabet mere end velkomment.
  Fagbevægelsen har protesteret voldsomt mod Ryanairs indtog i Københavns lufthavn. Og overborgmester Frank Jensen har nedlagt forbud mod, at kommunens 45.000 ansatte benytter sig af Ryanair.
  Men i lufthavnen i Billund er man gerne meget mere til Ryanair.
  - Vores ønskescenarie er, at Ryanair i 2015 ville have været lige så store som i 2013, for så ville vi i år have haft 150.000 flere passagerer, siger lufthavnsdirektør Kjeld Zacho Jørgensen til Dagbladet Børsen.
  Rynair har skåret 7 ud af 21 ruter fra i Billund det seneste halvandet år.
  Dog har Ryanair ifølge Børsen planer om at satse mere på Billund igen fra 2016.
  